Top-40 Afrikaanse liedjies van 2022Riaan Benadé wen die toekenning vir suksesvolste Afrikaanse snit: manlik, op vanjaar se Aitsa-musiektoekenningsgeleentheid. (Foto: Mizanne Hattingh/Maroela Media) Die Afrikaanse musiekbedryf het in 2022 ŉ oplewing beleef nadat dit vir ŉ paar jaar gebuk gegaan het onder die pandemie en die meegaande inperkings wat die bedryf op sy knieë gedwing het. Vanjaar is daar nie net ŉ rits treffers tot die Afrikaanse musiekskatkis gevoeg nie, maar is daar ook ŉ handvol nuwe kunstenaars wat die mark met ŉ knal getref het, soos Die Kontrak 2 se Dodo Nyoka, Prop, Barto, Eloff en die broersduo Droomsindroom. Indien daar egter vanjaar ŉ toekenning vir uitnemendheid en gewildheid was, sou Appel (“Dina”) en Riaan Benadé (“Spontaan”, “Vat ‘n bietjie”, “Keeza”) die toekenning ontvang het. Dié twee kunstenaars is steeds uiters gewild op stroomdienste hoewel Riaan reeds in 2020 sy debuutalbum getiteld Spontaan, en Appel se album Hardwerkende man, in 2021 uitgereik is. Brendan Peyper het sy album, Insomnia, vanjaar bekendgestel en een van die liedjies op die album was “Meisies soos jy”. Minke Brits het ŉ klavierweergawe van die liedjies op sosiale media gedeel en die lirieke verander na “Ouens soos jy”. Dit het soos ŉ veldbrand versprei en het Brendan se oog gevang. Hy het haar genader en daarna “Meisies en ouens soos jy” saam met haar opgeneem. Bernice West se Amapiano-styl liedjie, “Lyfie”, is op sosialemediaplatforms gewild gemaak met die dansstyl van die liedjie. Sy het ook haar aanhangers gevra om ŉ weergawe van die dans op sosiale media te deel wat bygedra het tot die gewildheid van die liedjie. Bernice het ook ŉ duet opgeneem saam met akteur Ilán van Staden getiteld “Soen my op my mond”. Die liedjie was ook op die klankbaan van die teaterproduksie, Die Gelofte, wat ŉ reeks uitverkoopte vertonings in die AfriForum-teater in Pretoria gehad het. Lianie May het ook vanjaar ná ŉ stilte van vyf jaar aanhangers bederf met ŉ nuwe enkelsnit getiteld “Bietjie Benoni”. Maroela Media het vroeër vanjaar met haar gesels, lees en luister na die artikel hier. Die top-liedjie van 2022 is Riaan Benadé en Jay se “Rowwe bliksem”. Dit het vir 13 weke op Maroela Media Afrikaanse Top-20 in die no. 1-posisie gebly en was ook nog langer op nommer 1 op stroomdienste.